b'\n_START_ARTICLE_\nSimon Marij\n_START_SECTION_\n\xc5\xbdivljenje in delo\n_START_PARAGRAPH_\nLeta 1614 je Marij objavil svoje delo Jupitrove lune (Mundus Iovialis), kjer je opisal planet Jupiter in njegove naravne satelite. Tu je trdil, da je leta 1610 opazil najve\xc4\x8dje Jupitrove satelite nekaj dni pred Galilejem. To je privedlo do spora z Galilejem. Galilei je pokazal, da je Marij podal le eno opazovanje pred njim, ki se je tudi ujemalo z njegovo sliko leg satelitov za isti datum, ki ga je Galilei objavil leta 1610. Ne glede na prvenstvo odkritja, je mitolo\xc5\xa1ka imena, po katerih jih poznamo danes (Io, Evropa, Ganimed in Kalisto), predlagal Marij._NEWLINE_Trdil je tudi, da je leta 1612 z daljnogledom odkril Andromedino meglico M31. Poznali so jo tudi arabski astronomi v srednjem veku, saj jo je odkril Abdurahman Ali Sufi leta 964. Njen videz je Marij opisal kot \xc2\xbbplamen sve\xc4\x8de, ki ga opazujemo skozi rog.\xc2\xab'